Sandveldliga: Welkom verras vir oulaasWelkom het Donderdag vir oulaas vir `n groot verrassing in die Griffons se Sandveldliga gesorg. Die klub se derde span het die beter geagte Parys oortuigend 31-15 in die laaste rondomtalieronde geklop, maar die sege kom te laat om die Goudvelders `n plek in die uitspeelronde te besorg. In die ander wedstryde het Theunissen vir Beatrix 36-0 verslaan; Bothaville het die bordjies teen Bronville verhang en oortuigend 30-12 gewen; en Wesselsbron het Bultfontein 14-7 geklop. Aanstaande Donderdag se kwarteindronde is nou soos volg bepaal (tuisspanne eerste): Hoopstad teen Parys, Tikwe (Virginia) teen Wesselsbron, Bothaville teen Bultfontein, en Theunissen teen Bronville. Hennie Stander, die Sandveldstreek se bestuurder, verwag `n baie interresante ronde, aangesien dit die eerste keer vanjaar is dat die betrokke spanne teen mekaar speel. “Verrassings is nie uitgesluit nie, en die spanne wat bo geëindig het, kan nie eenvoudig aanvaar hulle gaan wen nie. Hulle kan dalk verkeerd bewys word.” Finale puntestand – Noordelike Streek Bothaville 40, Tikwe (Virginia) 35, Bronville 31, Parys 24, Welkom III 15, Viljoenskroon 0. Suidelike Streek Hoopstad 45, Theunissen 38, Wesselsbron 29, Bultfontein 20, Beatrix 15, Thabong 0. (Klubbesture word genooi om bondige wedstrydverslae Maandae voor 11:00 vir publikasie aan Pale Toe! by [email protected] te stuur.)